text: Tað var eitt skert TB-lið, sum skuldi spæla móti B36 í Trongisvági. Franck er farin til Fraklands at fáa greiði á persónlig viðurskifti, Albert Adu er skaddur og íslendarin á vinstra bakki, Andri Freyr, breyt hondina móti ÍF seinast. Umframt hesar tríggjar, so er Heine Mortensen í Danmark í lestrarørindum, og Arthur er uttanfyri við beinbroti. Tað var tí eitt sindur av fjáltri á viðhaldsfólkunum hjá TB undan dystinum, men Páll Hagbert hevði blandað kortini væl og rætt saman, og reservarnir, ið komu inn, smæddust ikki burtur, als ikki!
text: #000001
text: Liðið sá soleiðis út. Ivan í málinum. Í miðverjuni vóru Reynir og Teitur. Carl Bech var á høgra bakki og Ragnar Joensen á vinstra. Rógvi var fluttur aftur á sentrala miðvøllin saman við Martin. Teitur Justinussen var høgri vongur og Eirikur vinstri, aftanfyri hesar var Heini Mikal. Patrik var einsamallur framherji, hetta var útgangsstøðið.
text: #000002
text: TB byrjaði dystin betur, teir løgdu seg høgt á B36-hálvuna og vunnu flest allar bóltarnar á miðvøllinum. Tað var ikki gingin rúm tíð, tá Teitur Justinussen knallaði ein fluktara á uttarusíðuna á stólpanum. B36 royndi seg fyri tað mesta við longum avleveringum fram móti Lukasz, men hetta vísti seg ikki at verða ein gongd leið, tí nýggja verjan hjá TB spældi trygt og væl. TB kom til onkrar smávegis vandastøður, men málið hjá Tórði Thomsen var ikki veruliga hótt. Miðskeiðis í fyrra hálvleiki traðkaði talismaðurin hjá B36 veruliga í karakter. TB hevur fríspark á miðjuni og Heini leggur ein hálv-vánaligan bólt á 16-meturin hjá útiliðnum. B36 kom nú í eina sera vandamikla álopsstøðu, teir vunnu ein nærdyst og bólturin endar hjá Lukasz, sum brúkar hugflog, hegni og rutinu við at renna frá TB-verjuni og prikar bóltin undir Ivan úr spískum vinkli. 0-1 til B36, sum ikki var samsvarandi við leikgongdini. Hetta var eisini støðan, tá liðini fóru til hálvleiks.
text: #000003
text: Páll Hagbert gjørdi lítla broyting í seinna hálvleiki, hann flutti Teit Justinussen í álopið og Patrik á vongin.
  B36 byrjaði hálvleikin betur og fór at spæla eyðkenda 1-2 kombinatiónsspælið uttan fyri 16 meturin hjá TB. Tað gjørdist sera vandamikið ta einu ferðina, tá teir hegnisliga broderaðu seg millum TBararnar, men Ivan var skjótur úr málinum og vardi væl fyri við flottari bjarging. Eftir hetta tóku okkara leikarar sær um reiggj og fóru at spæla skilagóðan fótbólt, teir funnu væl holini millum keturnar hjá B36 og hetta gav úrslit. Rógvi vísti styrki og gott yvirblikk, tá hann við tveimum B36-leikarum millum sín, fann Patrik, ið kom tvísporandi av miðvøllinum, móttøkan hjá Patrik var ikki heilt góð, men hann helt sær á fótum, tá hann blívur hart pressaður av Tórði Thomsen og Oddmar Færø. Hann hyggur upp, og finnur púra leysan Teit, sum setti innaru síðuna á, 1-1.
text: #000004
text: Eftir hetta bylgdist dysturin aftur og fram, og tað bleiv ein kampur um miðvøllin. Tað vóru nógvir deyðbóltar, ið merktu hesa løtuna, og bæði liðini lógu framvið. Tá tað reið um snarið, var tað B36, sum tók av. Hornaspark í vinstru síðu endar við trunkaspæli um brotssparkblettin, TB fær ikki ruddað burt, og eitt skot útifrá endar sum ein góð avlevering til Andrias Eriksen, ið hevði leitað sær inn í fimm-meturin, har hann hevði lætt við at skora. TBarirnir vóru ikki blíðir, tí teir vóru avgjørdir um, at Eriksen var rangstaddur, men flaggið var niðri og floytan kúrr. 1-2 til B36.
text: #000005
text: Av tí at TB legði nógv fyri hesa løtuna, var ágangurin á verjuna stórur. Camara ið var innkomin , fekk nógv pláss og teir funnu hvønnannan væl í álopinum. Dysturin bleiv avgjørdur, tá 8 min vóru eftir. Fikst 1-2 spæl gjørdi Hans Paula Samuelsen leysan, og hann skoraði trygt. Eftir hetta hevði TB onkrar líkinda royndir á B36 málið, men tættari enn einum góðum skoti frá smáskadda Adu, komu okur ikki.
text: #000007
text: Hetta var ein javnur dystur, har javnleikur hevði verið eitt rættvíst úrslit. Tað positiva er, at TB spældi munandi betur í dag enn undanfarnu tveir dystir; svart óheld, skaddur Adu og Lukasz Cieslewisz vóru grundarlagið undir tapinum.
text: #000008